text: Ældre mand kvæstet i frontalulykke med lastbil
  06 marts 2013 kl. 12.00
  En personbil og en lastbil er stødt frontalt sammen onsdag nær Nr. Snede. Ældre mand er kvæstet.
  En trafikulykke onsdag med en lastbil og en personbil ved Nr. Snede nær Horsens har kvæstet en ældre mand, og Midt- og Vestjyllands Politi har sendt fire biler af sted.
  - Det er en personbil og en lastbil som støder sammen. En ældre mand er kommet til skade, og det lyder alvorligt, men ellers ved vi ikke noget endnu, siger vagtchef Henrik Nielsen til Ritzau.
  Det er angiveligt mandens bil, der kommer over i den modsatte vognbane og rammer lastbilen. Den ældre mand er nu kørt på Horsens Sygehus.
  Ulykken skete klokken 11.14 på rute 13, og der er i øjeblikket helt lukket på bindeledet mellem Vejle og Viborg.
  - Det hele er spærret på rute 13 ved Nr. Snede, og vi har sendt fire køretøjer af sted, fortæller vagtchefen.
  Vejdirektoratet oplyser, at rute 13 er spærret mellem krydset ved Nørre Snede Ø. og Sandvad. Der er omkørsel via Sandvadvej og Rute 185 Horsensvej via Klovborg.
  Lastbilen hænger ud over en mindre bro, og politiet venter på maskiner, der kan få lastbilen sikkert væk.
  Bilinspektører skal nu undersøge årsagen til ulykken.
  